**ZMLUVA   
O ZDRUŽENEJ DODÁVKE ELEKTRINY**

medzi

[●]

ako Odberateľ

a

[●]

ako Dodávateľ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Táto ZMLUVA O ZDRUŽENEJ DODÁVKE ELEKTRINY (ďalej len „Zmluva“) je uzatvorená podľa ustanovenia § 269 ods. 2 zákona č. 513/1991 Zb. Obchodný zákonník v znení neskorších predpisov a zákona č. 251/2012 Z. z. o energetike a o zmene niektorých zákonov medzi nasledovnými zmluvnými stranami:

**Odberateľ:**   
Názov: [•]

Sídlo: [•]

Štatutárny zástupca: [•]

IČO: [•]

DIČ: [•]

Bankové spojenie: [•]

IBAN: [•]

Kontaktná osoba vo veciach zmluvných:

[•]

Kontaktná osoba vo veciach technických:

[•]

1. (ďalej len „**Odberateľ**“)
2. **Dodávateľ**:
3. Názov: [•]
4. Sídlo: [•]
5. Registrácia: [•]
6. Zápis v RPVS: [•]
7. Štatutárny zástupca: [•]
8. IČO: [•]
9. DIČ: [•]
10. IČ DPH: [•]
11. Bankové spojenie: [•]
12. IBAN: [•]
13. Kontaktná osoba: [•]
14. Tel.: [•]
15. E-mail: [•]
16. (ďalej len „**Dodávateľ**“)

(Dodávateľ a Odberateľ ďalej spoločne aj ako „**Zmluvné strany**“ alebo jednotlivo aj ako „**Zmluvná strana**“)

1. **Vzhľadom na to, že:**

Mesto Košice (ďalej aj ako „**Mesto Košice**“) zabezpečuje centralizovanú činnosť  
vo verejnom obstarávaní na vybraný okruh komodít pre vlastnú potrebu a potreby organizácií v zakladateľskej a zriaďovateľskej pôsobnosti Mesta Košice;

Mesto Košice dňa [●] uzatvorilo s Dodávateľom Rámcovú dohodu o združenej dodávke elektriny, na základe ktorej je Odberateľ oprávnený uzatvoriť túto Zmluvu; a keďže

v súlade s Rámcovou dohodou Odberateľ vyzval Dodávateľa na uzatvorenie tejto Zmluvy;

tak sa Zmluvné strany dohodli na uzatvorení tejto Zmluvy v nasledovnom znení:

# Definície a výklad pojmov

## Ak táto Zmluva neustanovuje inak alebo pokiaľ z kontextu Zmluvy nevyplýva niečo iné, slová a výrazy napísané s veľkým začiatočným písmenom majú v tejto Zmluve nasledujúci význam:

|  |  |
| --- | --- |
| 1. Obchodný zákonník | 1. znamená zákon č. 513/1991 Zb. Obchodný zákonník v znení neskorších predpisov. |
| 1. Odberné miesta | 1. sú odberné miesta elektriny ako sú definované v Prílohe č. 1 tejto Zmluvy. |
| 1. Právne predpisy | 1. znamenajú všetky všeobecne záväzné právne predpisy Slovenskej republiky a Európskej únie, vrátane všetkých všeobecne záväzných smerníc a nariadení každej legálne ustanovenej verejnej správy. |
| 1. Prevádzkovateľ distribučnej siete | 1. znamená osobu prevádzkovateľa distribučnej siete elektriny pre príslušné Odberné miesto. |
| 1. Rámcová dohoda | 1. znamená Rámcovú dohodu o združenej dodávke elektriny č. [●] uzatvorenú medzi Mestom Košice a Dodávateľom zo dňa [●]. |
| 1. Služby | 1. znamenajú služby dodávky elektrickej energie a všetky s tým súvisiace služby potrebné na jej dodanie vrátane služieb Dodávateľa podľa tejto Zmluvy. |
| 1. Subdodávateľ | 1. znamená hospodársky subjekt, ktorý uzatvoril s Dodávateľom zmluvu na plnenie určitej časti tejto Zmluvy. |
| 1. Súťažné podklady | 1. znamenajú súťažné podklady a všetky informácie zverejnené Mestom Košice (vystupujúcom v právnom postavení verejného obstarávateľa) v procese Verejného obstarávania potrebné a podstatné pre vypracovanie ponuky vo Verejnom obstarávaní. |
| 1. ÚRSO | 1. znamená Úrad pre reguláciu sieťových odvetví. |
| 1. Verejné obstarávanie | 1. verejné obstarávanie na predmet zákazky [●] vyhlásené uverejnením oznámenia o vyhlásení verejného obstarávania v Dodatku k Úradnému vestníku Európskej únie č. [●]  zo dňa [●] a vo Vestníku verejného obstarávania č. [●] zo dňa [●]. |
| 1. Vyššia moc | je taká prekážka, ktorá nastala nezávisle od vôle povinnej Zmluvnej strany a bráni jej v splnení jej povinností, pokiaľ nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala a taktiež, že by v čase vzniku záväzku túto prekážku predvídala; za Vyššiu moc sa na účely tejto Zmluvy považujú výlučne nasledovné okolnosti (v každom prípade za podmienky, že spĺňajú vyššie uvedené definičné znaky): vojna, sabotáž, teroristické akcie, blokáda, štrajk, epidémia, nukleárna explózia, radiácia, chemická alebo biologická kontaminácia, havária lietadla a živelné pohromy (zemetrasenie, zosuv pôdy, požiar, potopa, , víchrica, výbuch sopky, lavína, krupobitie,). Pre vylúčenie pochybností platí, že za Vyššiu moc sa nikdy nepokladajú zmeny ekonomického, politického, finančného alebo menového rázu, zmena hospodárskych pomerov niektorej Zmluvnej strany alebo Subdodávateľa, nevydanie alebo zamietnutie vydania akéhokoľvek rozhodnutia orgánu verejnej moci. |
| 1. Zákon o energetike | 1. zákon č. 251/2012 Z. z. o energetike a o zmene a doplnení niektorých zákonov v znení neskorších predpisov |
| 1. Zákon o regulácii v sieťových odvetviach | 1. zákon č. 250/2012 Z. z. o regulácii v sieťových odvetviach v znení neskorších predpisov |
| 1. Zákon o verejnom obstarávaní | 1. zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. |
| 1. Zákon o RPVS | 1. zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov |
| 1. Zmluva | 1. znamená túto Zmluvu o združenej dodávke elektriny vrátane všetkých jej príloh, v znení jej neskorších zmien a doplnení. |

## Pri výklade Zmluvy, pokiaľ nie je uvedené v Zmluve inak, alebo pokiaľ z kontextu Zmluvy nevyplýva niečo iné:

#### pojmy v jednotnom čísle zahŕňajú aj tvary v množnom čísle a naopak,

#### odkazy na článok, odsek alebo prílohu sa budú vykladať ako odkazy na článok, odsek alebo prílohu Zmluvy,

#### nadpisy sú vložené výlučne pre orientáciu a nemajú žiaden vplyv na výklad Zmluvy, a

#### odkaz na akýkoľvek právny predpis alebo jeho príslušné ustanovenie zahŕňa novelizáciu, doplnenie a úpravu tohto právneho predpisu alebo jeho príslušného ustanovenia po uzatvorení tejto Zmluvy a právne predpisy alebo ich príslušné ustanovenia, ktoré úplne alebo čiastočne nahradia takýto právny predpis alebo jeho príslušné ustanovenie po uzatvorení tejto Zmluvy;

#### v prípade počítania lehôt platí, že ak posledný deň lehoty pripadne na sobotu, nedeľu, sviatok, alebo deň pracovného pokoja v Slovenskej republike, posúva sa posledný deň lehoty na najbližší pracovný deň.

# Vyhlásenia Zmluvných strán

## Dodávateľ vyhlasuje a ubezpečuje Odberateľa, že

#### Dodávateľ je na základe Povolenia č. [●] vydaného Úradom pre reguláciu sieťových odvetví, oprávnený podnikať v predmete podnikania: elektroenergetika a rozsah podnikania: dodávka elektriny;

#### disponuje dostatočnými ľudskými, materiálnymi a finančnými zdrojmi na splnenie záväzkov podľa tejto Zmluvy, ako aj odbornými znalosťami, ktoré sú k plneniu zmluvy potrebné a toto garantuje počas celej doby trvania tejto Zmluvy;

#### má plnú právomoc a oprávnenie uzatvoriť túto Zmluvu a akýkoľvek iný dokument s ňou súvisiaci a uskutočniť transakcie zamýšľané touto Zmluvou;

#### nemá žiadne záväzky po lehote splatnosti, nezrušil ani nepozastavil žiadne platby svojich dlhov a neexistujú žiadne okolnosti, ktoré by si vyžadovali alebo umožňovali začatie konkurzného alebo reštrukturalizačného konania na majetok Dodávateľa, ani neprijal žiadne rozhodnutie smerujúce k zrušeniu Dodávateľa s likvidáciou a/alebo bez likvidácie;

#### pred uzatvorením tejto Zmluvy preskúmal Súťažné podklady s odbornou starostlivosťou, ako skúsený Dodávateľ služieb v rozsahu predmetu tejto Zmluvy, s ohľadom na úroveň previerky relevantných skutočností, ktorú mohol a mal Dodávateľ vykonať pred uzavretím tejto Zmluvy vzhľadom na povahu a rozsah služieb podľa tejto Zmluvy;

#### uzatvorenie tejto Zmluvy je v súlade s právnymi predpismi, ktorými je viazaný ako aj akýmikoľvek internými dokumentmi Dodávateľa, ako aj so všetkými zmluvami, platnými súdnymi, rozhodcovskými (arbitrážnymi) alebo správnymi rozhodnutiami, ktorými je viazaný; a

#### je on a jeho Subdodávatelia (ktorým taká povinnosť vyplýva z Právnych predpisov) ku dňu uzavretia Zmluvy zapísaní v registri partnerov verejného sektora v súlade so Zákonom o RPVS a všetky dokumenty a údaje o Dodávateľovi a jeho Subdodávateľoch a konečných užívateľoch výhod zapísané v tomto registri sú úplné a pravdivé.

## Odberateľ vyhlasuje a ubezpečuje Dodávateľa, že uzatvorenie tejto Zmluvy je v súlade s Právnymi predpismi, ktorými je viazaný ako aj so všetkými zmluvami, platnými súdnymi, rozhodcovskými (arbitrážnymi) alebo správnymi rozhodnutiami, ktorými je viazaný.

## Každá Zmluvná strana je povinná bez zbytočného odkladu oznámiť druhej Zmluvnej strane, že (i) akékoľvek z jej vyhlásení a ubezpečení podľa tejto Zmluvy prestalo byť úplné, pravdivé a/alebo presné, a/alebo (ii) že existujú také skutočnosti, na základe ktorých možno odôvodnene predpokladať, že akékoľvek z jej vyhlásení a ubezpečení podľa tejto Zmluvy by sa mohlo stať neúplné, nepravdivé a/alebo nepresné, alebo že hrozí porušenie tejto Zmluvy zo strany dotknutej Zmluvnej strany.

## Pre vylúčenie pochybností platí, že za podstatné porušenie tejto Zmluvy sa považuje aj prípad, ak sa akékoľvek z vyhlásení a ubezpečení Zmluvnej stany podľa tejto Zmluvy ukáže ako nepravdivé alebo sa stane nepravdivým počas platnosti tejto Zmluvy.

# Účel Zmluvy

## Účelom tejto Zmluvy je vytvorenie podmienok a práva Odberateľa a tomu zodpovedajúcej povinnosti Dodávateľa pre Odberateľa zabezpečiť prenos, prevzatie zodpovednosti za odchýlku, distribúciu, a dodávky elektriny na Odberné miesta a poskytovanie ostatných služieb podľa tejto Zmluvy.

# Predmet Zmluvy

## Predmetom tejto Zmluvy je:

#### záväzok Dodávateľa dodávať elektrinu do Odberných miest podľa podmienok dohodnutých v tejto Zmluve a Rámcovej dohode;

#### záväzok Dodávateľa prevziať za Odberateľa zodpovednosť za odchýlky za Odberné miesta voči zúčtovateľovi odchýlok;

#### záväzok Dodávateľa zabezpečiť pre Odberateľa do Odberných miest distribúciu elektriny a ostatné služby spojené s použitím siete od príslušného Prevádzkovateľa distribučnej siete, ku ktorej sú Odberné miesta pripojené v rozsahu a podľa podmienok tejto Zmluvy, Rámcovej dohody a prevádzkového poriadku Prevádzkovateľa distribučnej siete;

#### záväzok Odberateľa uhradiť cenu za realizované dodávky elektriny, distribúciu elektriny a Služby Dodávateľa, v zmysle podmienok stanovených v tejto Zmluve v súlade s podmienkami Rámcovej dohody;

#### záväzok Dodávateľa zabezpečiť individuálnu klientsku starostlivosť / obsluhu pre všetky Odberné miesta a Odberateľa zahrňujúcu odbornú podporu minimálne v rozsahu v akom ju poskytuje všetkým svojím odberateľom pri výkone jeho podnikateľskej činnosti.

# Doba plnenia

## Dodávateľ je povinný poskytovať Služby podľa tejto Zmluvy počas celého obdobia do uplynutia **12 mesiacov** odo dňa začatia poskytovania Služieb podľa bodu 5.2 tejto Zmluvy.

## Pokiaľ táto Zmluva nadobudne účinnosť do 31.03.2026, Dodávateľ je povinný poskytovať Služby od 01.04.2026. Pokiaľ táto Zmluva nadobudne účinnosť po 31.03.2026, Dodávateľ je povinný poskytovať Služby od prvého dňa kalendárneho mesiaca nasledujúceho po mesiaci, v ktorom táto Zmluva nadobudla účinnosť.

# Opcia

## Podľa podmienok Rámcovej dohody je Mesto Košice jednostranne oprávnené uplatniť opciu na predĺženie Zmluvy a poskytovanie Služieb za nasledovných podmienok:

#### Zmluvu o združenej dodávke elektriny a dobu poskytovania Služieb je možné predĺžiť jednorazovo o dvanásť (12) mesiacov, alebo o šesť (6) mesiacov, najviac dva krát po sebe, a to na základe jednostranného oznámenia Mesta Košice o uplatnení tohto práva (ďalej aj ako „**Opcia**“);

#### Oznámenie o uplatnení Opcie musí mať písomnú formu a musí byť doručené Dodávateľovi najneskôr jeden (1) kalendárny mesiac pred uplynutím platnosti Zmluvy o združenej dodávke elektriny;

#### Po uplatnení Opcie sa Zmluva o združenej dodávke elektriny a doba poskytovania Služieb predlžuje jednorazovo o dvanásť (12) mesiacov, alebo o šesť (6) mesiacov od pôvodnej platnosti Zmluvy.

# Miesto plnenia

## Miestom plnenia dodávky elektriny vrátane ostatných služieb podľa tejto Zmluvy sú Odberné miesta ako sú uvedené v Prílohe č. 1 tejto Zmluvy.

## Zmluvné strany sa dohodli, že sú povinné si oznámiť každú zmenu (vzniku, pričlenenia, zániku) Odberného miesta uvedeného v Prílohe č. 1 tejto Zmluvy bezodkladne, písomne, elektronickou formou na kontaktné adresy uvedené v bode 16 tejto Zmluvy .

# Cena

## Cena za dodávku elektriny do jednotlivých Odberných miest počas príslušného fakturačného obdobia sa stanoví jedným z nasledovných spôsobov:

#### V prípade Odberných miest s nepriebehovým meraním pri ktorých je v Prílohe č. 1 uvedené, že sa cena určí metódou „FIX“, sa výsledná cena za odber elektriny určí ako súčet:

##### ceny silovej elektriny ako komodity za 1 MWh elektriny podľa Prílohy č. 2 vynásobený počtom MWh odobratého množstva energie v elektrine za sledované obdobie; a

##### ceny ostatných zložiek, ktoré nie sú súčasťou ceny silovej elektriny určených postupom podľa bodu 8.2 tejto Zmluvy;

#### V prípade Odberných miest s priebehovým meraním pri ktorých je v Prílohe č. 1 uvedené, že sa cena určí metódou „FIX/SPOT“, sa výsledná cena za odber elektriny určí ako súčet:

##### ceny silovej elektriny ako komodity za 1 MWh elektriny podľa Prílohy č. 2 vynásobenej koeficientom 0,7, vynásobenej počtom MWh odobratého množstva energie v elektrine za sledované obdobie;

##### priemernej mesačnej ceny elektriny na trhu OKTE, a.s. (Day-Ahead Market, produkt BASE) za príslušné fakturačné obdobie v €/MWh, vypočítanej ako priemer všetkých denných priemerov cien za príslušné fakturačné obdobie, vynásobenej koeficientom 0,3, vynásobenej počtom MWh odobratého množstva energie v elektrine za sledované obdobie;

##### hodnoty Koeficientu K vynásobeného počtom MWh odobratého množstva energie v elektrine za sledované obdobie; a

##### ceny ostatných zložiek, ktoré nie sú súčasťou ceny silovej elektriny určených postupom podľa bodu 8.2 tejto Zmluvy;

#### V prípade Odberných miest v postavení zraniteľného odberateľa elektriny podľa § 2 písm. k) bod 5 Zákona o regulácii v sieťových odvetviach, pri ktorých je v Prílohe č. 1 uvedené, že sa cena určí metódou „ÚRSO“, sa výsledná cena za odber elektriny určí ako súčet ceny silovej elektriny ako komodity za 1 MWh elektriny určenej podľa príslušného rozhodnutia ÚRSO, vynásobenej počtom MWh odobratého množstva energie v elektrine za sledované obdobie.

#### Spôsob stanovenia ceny pre jednotlivé Odberné miesta je uvedený v Prílohe č. 1 tejto Zmluvy:

## Ostatné zložky ceny, ktoré nie sú súčasťou ceny elektriny ako komodity tvoria nasledovné položky:

#### Tarifa za prístup do distribučnej sústavy určená podľa príslušného rozhodnutia ÚRSO pre Prevádzkovateľa distribučnej siete;

#### Tarifa za prístup do distribučnej sústavy určená podľa príslušného rozhodnutia ÚRSO pre Prevádzkovateľa distribučnej siete.

#### Tarifa za distribúciu elektriny vrátane prenosu elektriny určená podľa príslušného rozhodnutia ÚRSO pre Prevádzkovateľa distribučnej siete;

#### Tarifa za distribučné straty určená podľa príslušného rozhodnutia ÚRSO pre Prevádzkovateľa distribučnej siete;

#### Tarifa za systémové služby určená podľa príslušného rozhodnutia ÚRSO pre Prevádzkovateľa distribučnej siete

#### Tarifa za prevádzkovanie systému určená podľa príslušného rozhodnutia ÚRSO pre Prevádzkovateľa distribučnej siete; Odvod do národného jadrového fondu vo výške podľa platných Právnych predpisov.

#### Spotrebná daň

#### Pokiaľ sa na dodávku elektriny podľa tejto Zmluvy bude vzťahovať spotrebná daň z elektriny, tak ju Dodávateľ vyúčtuje a Odberateľ zaplatí vo výške a termíne určenom Právnym predpisom. Má sa tým na mysli spotrebná daň z elektriny pripočítaná podľa zákona č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov v sadzbách platných ku dňu uskutočnenia zdaniteľného plnenia;

#### Daň z pridanej hodnoty

#### Daň z pridanej hodnoty Dodávateľ vyúčtuje a Odberateľ zaplatí v každej faktúre aj v predpise záloh v súlade s Právnym predpisom platným ku dňu uskutočnenia príslušného zdaniteľného plnenia.

## Dodávateľ má nárok na ceny za dodávku elektriny iba za dodávku elektriny, ktorej parametre sú v súlade s touto Zmluvou a Právnymi predpismi.

## Dodávateľ nie je oprávnený účtovať Odberateľovi žiadne ďalšie náklady alebo poplatky za združenú dodávku elektriny, okrem tých, ktoré sú uvedené v tejto Zmluve a Zmluve o združenej dodávke elektriny alebo vzniknú v dôsledku porušenia povinností zo strany Odberateľa a zároveň povinnosť ich uhradenia vyplýva z príslušných právnych predpisov.

# Platobné podmienky a fakturácia

## Fakturačným obdobím Odberateľa je ročný odpočtový cyklus alebo mesačný odpočtový cyklus.

## Pre Odberné miesta s ročným odpočtovým cyklom platia nasledovné podmienky:

#### dodávka elektriny a distribučné služby v zmysle zákona č. 222/2004 Z. z. o dani z pridanej hodnoty v znení neskorších predpisov sa považujú za opakované dodanie tovaru a služieb v mesačne sa opakujúcich lehotách;

#### Odberateľ sa zaväzuje za dodávku silovej elektriny a súvisiace služby platiť preddavkové platby vo výške určenej ako 1/11 platby za elektrinu (vrátane všetkých zložiek ceny elektriny podľa článku 8.2 tejto Zmluvy) určenej podľa spotreby elektriny za predchádzajúce fakturačné obdobie od 01. januára do 31. decembra, a to od mesiaca január do mesiaca november kalendárneho roka, a to na základe zálohových faktúr vystavovaných vždy vopred najskôr v 15. kalendárny deň mesiaca predchádzajúceho mesiacu za ktorý sa Služby poskytujú, najneskôr do 1. dňa kalendárneho mesiaca, za ktorý sa Služby poskytujú.

#### vyúčtovaciu faktúru Dodávateľ Odberateľovi vystaví vždy za obdobie do 31.12. kalendárneho roka, a to najneskôr do 15. januára nasledujúceho kalendárneho roka.

## Pre Odberné miesta s mesačným odpočtovým cyklom Dodávateľ vystaví vyúčtovaciu faktúru za dodávku elektriny vždy k poslednému dňu každého fakturačného obdobia, ktorým je kalendárny mesiac, vystavenej najneskôr do 15. dňa nasledujúceho mesiaca.

## Dodávateľ je oprávnený Odberateľovi vystaviť vyúčtovaciu faktúru (pre vylúčenie pochybností tak v prípade Odberných miest s ročným odpočtovým cyklom ako aj v prípade Odberných miest s mesačným odpočtovým cyklom) aj v priebehu fakturačného obdobia, a to najmä v prípade mimoriadneho odpočtu, pri výmene určeného meradla alebo ukončení odberu.

## Lehota splatnosti každej faktúry je 30 kalendárnych dní odo dňa jej doručenia.

## Odberateľ uhradí Dodávateľovi nedoplatok z vyúčtovacej faktúry a Dodávateľ uhradí Odberateľovi preplatok z vyúčtovacej faktúry v lehote splatnosti vyúčtovacej faktúry, ktorá nesmie byť kratšia ako (21) dní.

## Odberateľ sa zaväzuje vykonávať všetky platby bezhotovostným platobným stykom pod správnym variabilným symbolom a na bankový účet Dodávateľa uvedený na faktúre alebo na bankový účet dodávateľa uvedený v Zmluve o združenej dodávke elektriny. Dodávateľ uhradí Odberateľovi platby na bankový účet Odberateľa uvedený v záhlaví Zmluvy o združenej dodávke elektriny alebo na iný neskôr Odberateľom oznámený bankový účet.

## Elektronické faktúry vyhotovené prostriedkami hromadného spracovania (výpočtovou technikou) nemusia byť fyzicky podpísané. Odberateľ berie na vedomie, že v prípade elektronického vyhotovenia faktúry nie je Dodávateľ povinný zasielať faktúru v tlačenej písomnej forme.

## Platobná povinnosť Zmluvnej strany sa považuje za splnenú v deň pripísania finančných prostriedkov na účet druhej Zmluvnej strany.

## Faktúra musí obsahovať náležitosti podľa § 3a ods. 1 zákona č. 513/1991 Zb. Obchodného zákonníka v znení neskorších predpisov a podľa zákona č. 222/2004 Z. z. o dani z pridanej hodnoty v znení neskorších predpisov a musí byť súladná s touto Zmluvou. V prípade, že faktúra nebude obsahovať predpísané náležitosti, Odberateľ má právo vrátiť ju Dodávateľovi v lehote splatnosti na doplnenie a prepracovanie. V takomto prípade sa preruší lehota splatnosti a nová lehota splatnosti pre Odberateľa začne plynúť doručením opravenej resp. novej faktúry Odberateľovi.

## V prípade, ak zo strany Dodávateľa dôjde k nesprávnemu vyúčtovaniu odobraného množstva energie v elektrine alebo k nesprávnemu vyúčtovaniu akejkoľvek položky nákladov za dodávku elektriny, Dodávateľ je povinný bezodkladne, ako sa o takej skutočnosti dozvedel, alebo pri vynaložení odbornej starostlivosti dozvedieť mal a mohol, upozorniť na túto skutočnosť Odberateľa a vykonať opravu nesprávneho vyúčtovania najneskôr do 30 dní od tohto momentu alebo od momentu, kedy ho na to Odberateľ upozorní.

# Iné práva a povinnosti

## Práva a povinnosti podľa tejto Zmluvy je možné previesť na tretiu osobu výlučne s predchádzajúcim písomným súhlasom Odberateľa a Dodávateľa.

## Dodávateľ sa zaväzuje plniť Zmluvu vždy v súlade s príslušnými Právnymi predpismi a podľa podmienok prevádzkového poriadku Prevádzkovateľa distribučnej siete a podľa pokynov Odberateľa a v súlade so záujmami Odberateľa, ktoré sú mu známe a ktoré mu vzhľadom na okolnosti pri vynaložení všetkej odbornej starostlivosti majú byť známe, resp. ktoré má Dodávateľ poznať na základe Právnych predpisov. Dodávateľ je povinný dodržiavať štandardy kvality, evidovať, vyhodnocovať a zverejňovať údaje o štandardoch kvality a to v súlade s vyhláškou Úradu pre reguláciu sieťových odvetví č. 236/2016 Z. z., ktorou sa ustanovujú štandardy kvality prenosu elektriny, distribúcie elektriny a dodávky elektriny.

## Dodávateľ je povinný mať počas celej doby platnosti a účinnosti tejto Zmluvy zriadený elektronický webový zákaznícky portál umožňujúci sledovanie fakturácie, zúčtovania, vývoja cien, indexov a odchýlok, do ktorého Odberateľovi zriadi osobitný prístup pre účely neobmedzeného užívania všetkých funkcionalít tohto portálu.

## Odberateľ sa zaväzuje:

#### bez zbytočného odkladu písomne informovať Dodávateľa o všetkých skutočnostiach, ktoré majú podstatný význam pri realizácii tejto Zmluvy;

#### odovzdať Dodávateľovi všetky dokumenty a poskytnúť mu všetky informácie, ktoré sú potrebné na splnenie všetkých povinností a záväzkov Dodávateľa v zmysle tejto Zmluvy,

#### bez zbytočného odkladu poskytnúť Dodávateľovi všetku nevyhnutnú súčinnosť potrebnú k uskutočneniu jeho záväzkov v zmysle tejto Zmluvy.

## Zmluvné strany sa zaväzujú oznamovať si navzájom akékoľvek zmeny údajov, ktoré sa týkajú identifikácie Zmluvných strán ako sú uvedené v záhlaví tejto Zmluvy, a to do desať (10) dní, odkedy ku zmene došlo. Pri zmene kontaktných osôb Zmluvných strán postačuje jednostranné písomné oznámenie týchto zmien doručené druhej Zmluvnej strane podpísané oprávnenými zástupcami Zmluvnej strany, bez nutnosti formálnej zmeny Zmluvy vo forme dodatku.

## Odberateľ môže prostredníctvom Dodávateľa požiadať o zmenu rezervovanej kapacity evidovanej v systémoch prevádzkovateľa distribučnej sústavy ( ďalej len ,,PDS”), a to zaslaním písomnej žiadosti na adresu Dodávateľa, doručenej najneskôr 5 pracovných dní pred lehotou stanovenou v podmienkach príslušného PDS. Požiadavka na zmenu rezervovanej kapacity musí byť v súlade s platným cenovým rozhodnutím na ÚRSO.

# Úprava rozsahu Odberných miest

## Dodávateľ berie na vedomie, že počas plnenia tejto Zmluvy môže dôjsť k vzniku alebo zániku Odberných miest Odberateľa. Z uvedeného dôvodu má Odberateľ právo meniť skladbu Odberných miest za nasledovných podmienok:

#### Každý vznik alebo zánik akéhokoľvek Odberného miesta musí byť vopred odsúhlasený vo forme dodatku k Rámcovej dohode v súlade s Rámcovou dohodou;

#### K zmene rozsahu Odberných miest Odberateľa môže dôjsť iba v dôsledku vzniku nových odberných miest alebo zániku pôvodných Odberných miest.,

#### Vznik alebo zánik Odberného miesta Odberateľ doručí písomne Dodávateľovi najneskôr (30) kalendárnych dní pred plánovaným začiatkom dodávky elektriny do nového Odberného miesta alebo zániku dodávky elektriny do pôvodného Odberného miesta;

#### Oznámenie o zmene v rozsahu Odberných miest bude obsahovať nasledovné informácie:

##### identifikáciu Odberného miesta, ktorého sa zmena týka;

##### dátum, od ktorého sa odberné miesto ruší alebo odberné miesto vzniká, ktorý bude zhodný s dátumom vzniku alebo zániku záväzku dodávať elektrinu do daného Odberného miesta;

##### v prípade vzniku nového Odberného miesta bude v oznámení o vzniku nového Odberného miesta uvedená aj forma ocenenia dodávky elektriny podľa bodu 8 tejto Zmluvy;

##### cena za dodávku elektriny určená príslušnou formou ocenenia dodávky elektriny podľa bodu 8 tejto Zmluvy; a

##### prípadne iné informácie na ktorých sa strany dohodnú.

## V súvislosti so zmenou rozsahu Odberných miest podľa tohto bodu Odberateľovi nevznikne povinnosť žiadnych ďalších úhrad, kompenzácií, sankcií ani iných platieb ako sú platby za odber elektriny.

## Dodávateľ sa zaväzuje, že :

#### najneskôr k dátumu vzniku alebo zrušenia Odberného miesta zabezpečí všetky potrebné náležitosti s prihlásením alebo zrušením Odberného miesta; a

#### v prípade vzniku nového Odberného miesta zabezpečí dodávku elektriny a súvisiacich služieb v súlade s podmienkami tejto Zmluvy pre nové Odberné miesto.

# Odškodnenie a sankcie

## Ak Zmluvná strana poruší akúkoľvek svoju povinnosť, zaväzuje sa druhej Zmluvnej strane nahradiť škodu, ktorá druhej Zmluvnej strane vznikne v súvislosti a/alebo v dôsledku porušenia povinnosti porušujúcej Zmluvnej strany v súlade s ustanoveniami § 373 a nasl. Obchodného zákonníka.

## Sankcie uložené príslušným orgánom z dôvodu nedodržiavania Právnych predpisov Dodávateľom pri plnení tejto Zmluvy znáša Dodávateľ v plnom rozsahu. Avšak, ak bude príslušným orgánom uložená pokuta v dôsledku porušenia povinnosti Dodávateľa priamo Odberateľovi, je Dodávateľ povinný nahradiť Odberateľovi sumu uloženej pokuty v plnom rozsahu a to do 3 dní odo dňa oznámenia Odberateľa o uložení takejto pokuty Dodávateľovi; tým nie je dotknutý nárok Odberateľa na zaplatenie prípadnej zmluvnej pokuty alebo nárok na náhradu inej škody spôsobenej v dôsledku a/alebo v súvislosti s udelením pokuty voči Dodávateľovi.

## Odberateľ má právo domáhať sa popri zmluvnej pokute, na ktorú má nárok podľa príslušných ustanovení tejto Zmluvy, od Dodávateľa v plnom rozsahu náhrady škody spôsobenej porušením povinnosti, na ktorú sa takáto zmluvná pokuta vzťahuje.

## V prípade, ak Zmluvná strana neuhradí včas svoj peňažný záväzok podľa tejto Zmluvy, je druhá Zmluvná strana od prvého dňa omeškania oprávnená požadovať od Zmluvnej strany v omeškaní úrok z omeškania vo výške 5 % p. a. z dlžnej sumy až do zaplatenia celej dlžnej sumy.

## V prípade, že nastane niektorá z nižšie uvedených okolností má Odberateľ na základe faktúry nárok požadovať od Dodávateľa zaplatenie a Dodávateľ je v prípade uplatnenia takého nároku zo strany Odberateľa povinný Odberateľovi zaplatiť nasledovné zmluvné pokuty (pre vylúčenie pochybností, pre každý prípad, kedy nastane akákoľvek z nižšie uvedených okolností, t. j. kedykoľvek aj opakovane):

#### V prípade, že Dodávateľ nezačne dodávať alebo preruší alebo obmedzí dodávku elektriny Odberateľovi nad rámec povolených obmedzení alebo prerušení dodávok elektriny v zmysle Právnych predpisov, má Odberateľ, ktorého sa dodávka elektriny týka nárok na zaplatenie zmluvnej pokuty vo výške 100,- EUR, za každú aj začatú hodinu nedodania, obmedzenia alebo prerušenia dodávky elektriny v rozpore s touto Zmluvou a to za každé Odberné miesto samostatne;

#### V prípade, ak nastane akákoľvek udalosť podľa bodu 18.2 Zmluvy, ktorá oprávňuje Odberateľa odstúpiť od tejto Zmluvy, má Odberateľ nárok na zaplatenie zmluvnej pokuty vo výške 10 000,- EUR;

#### v prípade nedodržania stanovených kvalitatívnych parametrov dodávky elektrickej energie v príslušnom kalendárnom mesiaci bude mať Odberateľ nárok na zaplatenie zmluvnej pokuty vo výške určenej ako 1 % z fakturovanej sumy za odber elektriny (skutočný alebo prepočítaný) za daný kalendárny mesiac, v ktorom k nedodržaniu kvalitatívnych parametrov dodávky elektrickej energie došlo.

## Zaplatenie zmluvnej pokuty nezbavuje Dodávateľa povinnosti splniť svoj záväzok. Zaplatenie zmluvnej pokuty nezbavuje Dodávateľa zodpovednosti za náhradu škody v plnej výške.

# Vyššia moc

## Zmluvné strany sú zbavené zodpovednosti za čiastočné alebo úplné neplnenie povinností vyplývajúcich zo Zmluvy, a to v prípadoch, keď toto neplnenie bolo výsledkom Vyššej moci.

## Zmluvná strana dotknutá Vyššou mocou je povinná o týchto okolnostiach bezodkladne písomne informovať druhú Zmluvnú stranu a vyzvať ju k rokovaniu. Na požiadanie predloží Zmluvná strana, odvolávajúca sa na Vyššiu moc druhej Zmluvnej strane dôveryhodný dôkaz o takejto skutočnosti.

## Pokiaľ sa Zmluvné strany nedohodnú inak, pokračujú po vzniku Vyššej moci v plnení svojich záväzkov podľa tejto Zmluvy, pokiaľ je to rozumne možné a budú hľadať iné alternatívne prostriedky pre plnenie tejto Zmluvy, ktorým nebránia okolnosti Vyššej moci.

# Konflikt záujmov

## Dodávateľ vyvinie všetko úsilie a príjme všetky nevyhnutné opatrenia, aby on a jeho Subdodávatelia zabránili akejkoľvek situácii, kedy by plnenie tejto Zmluvy malo alebo mohlo byť ohrozené z dôvodu ekonomických, politických, národnostných, rodinných alebo akýchkoľvek iných obdobných väzieb alebo inej formy spoločného záujmu (ďalej aj ako „**Konflikt záujmov**“).

## V prípade výskytu akejkoľvek situácie, kedy by nastal alebo by taká situácia smerovala k tomu, že nastane Konflikt záujmov, Dodávateľ je o tom povinný bezodkladne informovať Odberateľa v písomnej forme. Dodávateľ príjme všetky nevyhnutné kroky k tomu, aby bol Konflikt záujmov odvrátený alebo odstránený.

# Subdodávatelia

## Dodávateľ je oprávnený plnením vybraných častí tejto Zmluvy poveriť svojich Subdodávateľov v zmysle podmienok vyplývajúcich z Rámcovej dohody.

# Komunikácia a oprávnené osoby

## Všetky oznámenia, žiadosti, požiadavky a ostatná komunikácia, ktoré sa vyžadujú alebo sú v tejto Zmluve inak predpokladané, musia byť v písomnej forme, v slovenskom jazyku, a budú sa doručovať jedným alebo viacerými z nasledujúcich spôsobov, pričom sa budú považovať za riadne doručené, ak:

#### budú doručované osobne, pri prijatí alebo odmietnutí prevzatia;

#### ak to nie je vylúčené podľa niektorého ustanovenia tejto Zmluvy tak budú zasielané elektronickou poštou (e-mailom), v momente, kedy systém elektronickej pošty odosielateľa alebo príjemcu pošle na e-mailovú adresu odosielateľa potvrdenie o doručení elektronickej pošty do systému elektronickej pošty príjemcu, pričom v prípade, ak takéto potvrdenie bude doručené na adresu odosielateľa mimo pracovný deň alebo v pracovný deň po bežnom pracovnom čase, za čas doručenia sa bude považovať najbližší nasledujúci pracovný deň;

#### budú doručované ako doporučená zásielka do vlastných rúk, prevzatím, odmietnutím prevzatia alebo prvý pracovný deň po tom, čo pošta vráti komunikáciu odosielajúcej strane ako nedoručenú.

## Všetky oznámenia, žiadosti, požiadavky a ostatná komunikácia budú adresované na príslušné adresy sídla Zmluvných strán a/alebo adresy Zmluvných strán uvedené v záhlaví tejto Zmluvy a zároveň kontaktným osobám uvedeným nižšie:

#### Kontaktné osoby na strane Odberateľa

#### [•].

#### Kontaktné osoby na strane Dodávateľa

#### [•].

## Podľa tejto Zmluvy nie je účinne možné doručiť emailom podľa bodu 16.1(b) žiadne odstúpenie od Zmluvy.

# Mlčanlivosť a dôverné informácie

## Zmluvné strany sú povinné zachovávať mlčanlivosť o akýchkoľvek informáciách a údajoch (bez ohľadu na to, či sú také údaje alebo informácie komerčnej, marketingovej, finančnej, technickej alebo inej povahy, know-how), ktoré druhá Zmluvná strana označí za dôverné alebo ako predmet obchodného tajomstva a sú pre takéto údaje a informácie naplnené všetky zákonné predpoklady pre ich vnímanie ako obchodného tajomstva (ďalej aj ako „**Dôverné informácie**“).

## Zmluvné strany sa zaväzujú zachovávať mlčanlivosť o Dôverných informáciách, používať Dôverné informácie výlučne na účely plnenia Zmluvy, neposkytnúť a nesprístupniť Dôverné informácie tretím osobám a prijať všetky potrebné opatrenia na ochranu a zabezpečenie Dôverných informácií pred ich zverejnením alebo poskytnutím tretej osobe. Toto ustanovenie sa nebude vzťahovať na poskytnutie informácií v prípade, ak:

#### ide o zverejnenie samotného textu Zmluvy alebo iných informácií, ktoré sa získali za verejné financie alebo sa týkajú používania verejných financií a ktoré KSK a/alebo Odberateľ zverejňuje z dôvodu transparentnosti podľa Právnych predpisov;

#### to bude potrebné pre plnenie jej povinností podľa tejto Zmluvy;

#### na to bude povinná podľa právneho predpisu alebo podľa vykonateľného rozhodnutia, opatrenia alebo výzvy príslušného orgánu verejnej moci;

#### to bude potrebné v súdnych, rozhodcovských, správnych a iných obdobných konaniach;

#### treťou osobou bude právny alebo daňový poradca, audítor, banka, pobočka zahraničnej banky, ich poradcovia, alebo iný poradca Zmluvnej strany, ktorý zároveň vo vzťahu k poskytnutým alebo sprístupneným informáciám bude mať zákonom uloženú alebo zmluvne dohodnutú povinnosť zachovávania mlčanlivosti;

#### treťou osobou bude osoba, ktorá má vo vzťahu k Zmluvnej strane postavenie ovládajúcej osoby alebo ovládanej osoby podľa príslušných ustanovení Obchodného zákonníka.

## Zmluvné strany sa dohodli, že obsah Zmluvy, vrátane obsahu všetkých jej príloh, je verejný a nevzťahujú sa naň ustanovenia o ochrane informácií ako to ustanovuje 17.2 tejto Zmluvy.

## Povinnosť zachovávať mlčanlivosť podľa tohto bodu zostáva v platnosti aj po ukončení tejto Zmluvy.

# Výzva na nápravu

## Odberateľ je oprávnený kontrolovať plnenie akýchkoľvek povinností Dodávateľa na základe tejto Zmluvy. Ak Dodávateľ porušuje alebo neplní akýmkoľvek spôsobom túto Zmluvu je Odberateľ oprávnený vyzvať Dodávateľa, aby toto porušenie alebo neplnenie napravil v primeranej lehote na nápravu. Ak s prihliadnutím na dohodu Zmluvných strán nie je primeranou lehotou na nápravu iná lehota, platí, že primeranou lehotou na nápravu je desať (10) kalendárnych dní. Pokiaľ Dodávateľ nenapraví toto porušenie alebo neplnenie v lehote na nápravu určenej podľa tohto bodu, má Odberateľ právo určiť Dodávateľovi ešte jednu náhradnú lehotu na nápravu. Pokiaľ Dodávateľ nenapraví toto porušenie alebo neplnenie ani v druhej náhradnej lehote na nápravu určenej podľa tohto bodu, má Odberateľ právo od tejto Zmluvy odstúpiť.

# Zánik zmluvy

## Túto Zmluvu je možné predčasne ukončiť

#### dohodou Zmluvných strán; alebo

#### odstúpením od tejto Zmluvy niektorou zo Zmluvných strán v súlade s podmienkami tejto Zmluvy.

## Nad rámec oprávnenia v ostatných ustanoveniach tejto Zmluvy je Odberateľ oprávnený odstúpiť od tejto Zmluvy v nasledovných prípadoch, ktoré znamenajú podstatné porušenie Zmluvy:

#### v prípade možnosti odstúpenia od Rámcovej dohody zo strany Mesta Košice alebo v prípade zániku Rámcovej dohody;

#### ak z dôvodov na strane Dodávateľa nad rámec povolených obmedzení alebo prerušení dodávok elektriny v zmysle Právnych predpisov, dôjde vo viac ako 7 dňoch (pričom takéto dni nemusia nasledovať bezprostredne po sebe) alebo 2 dni (pričom takéto dni musia nasledovať bezprostredne po sebe) v priebehu predchádzajúcich 365 dní (hoc aj len počas časti dňa) k prerušeniu alebo obmedzeniu dodávok elektriny do ktoréhokoľvek Odberného miesta (pre vylúčenie pochybností sa do dní podľa tohto bodu nezarátavajú dni výpadku dodávok z dôvodu výkonu plánovaných opráv a údržby v súlade s Právnymi predpismi);

#### bol na majetok Dodávateľa podaný návrh na vyhlásenie konkurzu alebo sa začala jeho likvidácia alebo sa začalo proti Dodávateľovi exekučné konanie alebo je v predĺžení;

#### v prípadoch podľa ustanovení § 344 a nasl. Obchodného zákonníka vzťahujúcich sa k dôvodom odstúpenia od zmluvy, ustanovenia § 15 Zákona o RPVS, resp. v ostatných prípadoch, kedy tak ustanovujú osobitné Právne predpisy.

## Odstúpenie od tejto Zmluvy sa uskutočňuje písomným oznámením adresovaným druhej Zmluvnej strane a účinky odstúpenia nastávajú dňom doručenia písomného oznámenia o odstúpení.

# Protikorupčná doložka

## Pri plnení tejto zmluvy sa Dodávateľ zaväzuje zaviesť a vykonávať všetky nevyhnutné a vhodné postupy a opatrenia vedúce k zabráneniu protispoločenskej činnosti, vrátane korupcie. Dodávateľ vyhlasuje, že podľa jeho vedomostí žiaden z jeho predstaviteľov, zástupcov, zamestnancov alebo iných osôb konajúcich v jeho mene v súvislosti s uzavretím Zmluvy a plnení záväzkov na základe Zmluvy neponúkal, neponúka a ani nebude priamo alebo nepriamo ponúkať, dávať, vyžadovať ani prijímať finančné prostriedky alebo akékoľvek oceniteľné hodnoty, alebo poskytovať akékoľvek výhody, dary alebo pohostenia zamestnancov ani predstaviteľom Odberateľa (pričom na tento účel sa predstaviteľom Odberateľom rozumejú aj poslanci Mestského zastupiteľstva v Košiciach), za účelom ovplyvňovať konanie takejto osoby v jej funkcii, s využitím odmeňovania, alebo navádzania k nekorektnému výkonu príslušnej funkcie alebo činnosti akoukoľvek osobou, za účelom získania alebo udržania výhody pri výkone činnosti Dodávateľa. Dodávateľ sa zaväzuje okamžite oznámiť primeranou formou zástupcovi Odberateľa akékoľvek podozrenie na porušenie ustanovenia tohto odseku (na emailovú adresu obcianskalinka@kosice.sk) a byť plne súčinný pri dôkladnom vyšetrení podozrenia.

## V prípade porušenia povinnosti Dodávateľa podľa bodu 20.1 tejto Zmluvy je Objednávateľ oprávnený odstúpiť od tejto Zmluvy bez predchádzajúceho písomného upozornenia, a to s okamžitou platnosťou bez toho, aby Dodávateľovi vznikol akýkoľvek nárok zo zodpovednosti za odstúpenie Odberateľa od zmluvy. Dodávateľ sa zaväzuje, že ak bude preukázané protispoločenské konanie a/alebo porušenie protikorupčného správania, nahradí škodu Odberateľovi v maximálne možnom rozsahu podľa platných právnych predpisov za akúkoľvek stratu, ujmu, poškodenie alebo nahradí náklady vzniknuté v súvislosti s porušením tohto článku zmluvy.

# Povinnosti v súvislosti s ochranou osobných údajov

## Zmluvné strany vyhlasujú, že sú si vedomé svojich povinností vyplývajúcich z ochrany osobných údajov tak, ako je táto upravená v nariadení Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), (ďalej len „**GDPR**“) a v zákone č. 18/2018 Z. z. o ochrane osobných údajov a zmene a doplnení niektorých zákonov (ďalej len „**zákon o ochrane osobných údajov**“), (spolu tiež aj „**legislatíva GDPR**“).

## Zmluvné strany nepredpokladajú, že pri plnení Zmluvy a Zmluvy o združenej dodávke elektriny bude dochádzať k spracúvaniu osobných údajov podľa legislatívy GDPR, ktoré by ich kvalifikovalo do postavenia prevádzkovateľa a sprostredkovateľa.

## Pokiaľ Dodávateľ pri plnení Zmluvy a Zmluvy o združenej dodávke elektriny identifikuje potrebu spracovania osobných údajov tak, že si to bude vyžadovať uzatvorenie zmluvy podľa článku 28 všeobecného nariadenia alebo § 34 zákona o ochrane osobných údajov, Dodávateľ nevykoná takéto spracovanie osobných údajov a bezodkladne bude informovať Odberateľa o potrebe uzatvorenia príslušnej zmluvy, pričom vymedzí aj účel a spôsob spracúvania osobných údajov, prípadne ďalšie relevantné náležitosti. Zmluvné strany sa zaväzujú v takomto prípade uzatvoriť tzv. samostatnú zmluvu o spracovaní osobných údajov tak, aby bol naplnený účel Zmluvy a Zmluvy o združenej dodávke elektriny .

# Záverečné ustanovenia

## Práva a povinnosti Zmluvných strán neupravené v tejto Zmluve sa riadia príslušnými ustanoveniami Obchodného zákonníka a ostatných všeobecne záväzných Právnych predpisov platných a účinných v Slovenskej republike.

## Zmluva nadobúda platnosť momentom jej podpisu všetkými Zmluvnými stranami a účinnosť deň po dni jej zverejnenia v súlade s ustanovením § 47a zákona č. 40/1964 Zb. Občiansky zákonník v znení neskorších predpisov a podľa ustanovenia § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

## Ak Zmluvná strana neuplatní niektoré svoje oprávnenie podľa tejto Zmluvy, alebo ak si nevyžiada plnenie niektorého z ustanovení tejto Zmluvy od druhej Zmluvnej strany, nebude sa to vykladať ako súčasné alebo budúce vzdanie sa práva z tejto Zmluvy, ani to nebude mať vplyv na možnosť Zmluvnej strany následne si uplatňovať akékoľvek práva z tejto Zmluvy v súlade s Právnymi predpismi.

## Každé ustanovenie tejto Zmluvy sa, pokiaľ je to možné, vykladá tak, aby bolo účinné a platné podľa platných Právnych predpisov. Pokiaľ by však niektoré ustanovenie tejto Zmluvy bolo podľa platných právnych predpisov nevymáhateľné alebo neplatné, nedotkne sa to platnosti alebo vymáhateľnosti ostatných ustanovení tejto Zmluvy, ktoré budú i naďalej záväzné a v plnom rozsahu platné a účinné. V prípade takejto nevymáhateľnosti alebo neplatnosti budú Zmluvné strany v dobrej viere rokovať, aby sa dohodli na úpravách alebo dodatkoch k tejto Zmluve, ktoré sú potrebné na realizáciu zámerov tejto Zmluvy a ktoré si vyžaduje takáto neplatnosť alebo nevymáhateľnosť.

## Zmluva sa môže meniť alebo dopĺňať iba prostredníctvom písomných dodatkov, ktoré podpísali Zmluvné strany, vždy v rozsahu a spôsobom v súlade so Zákonom o verejnom obstarávaní a ostatnými Právnymi predpismi.

## Zmluvné strany pre prípad sporu majúci pôvod v tejto Zmluve určujú právomoc a príslušnosť súdov Slovenskej republiky pre právoplatné rozhodnutie predmetného sporu, pričom pre rozhodnutie sa použijú hmotnoprávne a procesnoprávne predpisy platné v Slovenskej republike.

## Pred predložením sporu príslušnému súdu sa však Zmluvné strany pokúsia dosiahnuť mimosúdne vyriešenie spornej veci.

## Táto Zmluva je vyhotovená v štyroch (4) vyhotoveniach s povahou originálu v troch (3) vyhotoveniach pre každú Zmluvnú stranu.

## Neoddeliteľnú súčasť tejto Zmluvy tvoria nasledovné prílohy:

Príloha č. 1 Špecifikácia Odberných miest

Príloha č. 2 Ponuka Dodávateľa

Príloha č. 3 Zoznam Subdodávateľov

Zmluvné strany vyhlasujú, že si Zmluvu prečítali, jej zneniu porozumeli, že znenie Zmluvy je určité  
a zrozumiteľné, že obsah Zmluvy je v súlade s ich skutočnou a slobodnou vôľou a na dôkaz vyššie uvedeného Zmluvné strany túto Zmluvu podpisujú.

|  |  |
| --- | --- |
| V Košiciach dňa:  Za **Odberateľa**  \_\_\_\_\_\_\_\_\_\_\_\_\_\_\_\_\_\_\_\_\_  [●] | V Košiciach dňa  Za **Dodávateľa**:  \_\_\_\_\_\_\_\_\_\_\_\_\_\_\_\_\_\_\_\_\_  [●] |